༄༅། །རྗེ་རྒོད་ཚང་པའི་ཞལ་གདམས་གནད་ཀྱི་ཐེམ་
ཆུང་གི་དུམ་བུ་བཞུགས་སོ། །
ན་མོ་གུརུ་བཛྲ་དྷཱ་ར་ཡེ། དཔལ་མཉམ་མེད་ཀྱི་རྒྱལ་བ་རྒོད་ཚང་པའི་ཞལ་ནས།
ད་འདི་ལྟར་ཉམས་སུ་ལོངས་ཤིག་གསུངས་ནས། དེ་ལ་དག་སྣང་ཕུན་སུམ་ཚོགས་པའི་སྒོ་
ནས་ཞིང་སྦྱངས་པ་འདི་ཀ་ཟབ་པ་ཡི
དེ་ལ་ད་ལྟ་ནས་ལག་ལེན་འདི་བཞིན་དུ་གྱིས་
ཤིག །ཕྱི་སྣོད་ཀྱི་འཇིག་རྟེན་གཞལ་ཡས་ཁང་ཤིན་ཏུ་ཡིད་དུ་འོང་བ་ཕྱི་གསལ་ནང་གསལ་
ཞིག་སྒོམས། དེ་ལྟར་བྱས་པས་ཞིང་ཁམས་འབྱོངས་ནས་འོང་པ་ཡིན། བཅུད་ཀྱི་སེམས་
ཅན་བཅོམ་ལྡན་འདས་དཔལ་བདེ་མཆོག་ཡབ་ཡུམ་དུ་བསྒོམས་ལ། ཕྱི་ནང་གསང་བ་དེ་ཁོ་ན་
ཉིད་ཀྱི་མཆོད་པ་འབུལ། དེ་ལྟར་བྱས་པས་ཞིང་ཁམས་འབྱོངས་ནས་འོང་པ་ཡིན། དེས་
ཀྱང་སྤྱི་ནམ་ཙམ་ལ་ལས་ཉེན་ཡོད་པས། ད་ལྟ་རང་ལ་གང་གནོད་པ་བྱེད་པ་དེ་ལ་མི་ཕོད་
བཞིན་དུ་ཐོག་རྫིས་བྱས་ནས་ཡི་དམ་དུ་བསྒོམ་པ་ཡིན།
ཁ་ལ་བཤགས་པ་བྱེད་པ་སྐད་བྱས་
ཀྱང་༑ གཏིང་འཁོན་འཛིན་མ་གྲོལ་ན་ཅི་ལ་ཡང་མི་ཕན་པས། ནང་དུ་ཞེ་དམ་པ་ནས་ཡི་
དམ་དུ་བསྒོམས་ནས་ཐུགས་ཡིད་འདྲེས་པར་བྱ། སེམས་ལ་རྟོག་པ་མེད་པར་བྱས་ན།
ཕྱིར་ཁའི་བཤགས་པ་མ་བྱས་ཀྱང་དུས་ཚོད་གཅིག་ལ་དབང་དུ་འདུས་ནས་འོང་། དེའི་རྒྱུ་
མཚན་གང་ཡིན་ན། རང་གི་སེམས་སྣང་བ་ལས་ཡུལ་དངོས་པོར་ཕྱི་ན་གྲུབ་པ་མེད་པའི་ཕྱིར་
རོ༑ །དེ་ཡང་ནང་ན་ཡུལ་རྐྱེན་དུ་བལྟ་བའི་རྟོག་པ་ཞིག་ཡོད་ན། དེས་རྒྱུའི་ས་བོན་རྒྱུ་བསྐྱེད་
དུ་སོང་ནས་དེ་བས་རྟོག་པ་སང་རགས་སུ་སོང༌། དེ་བས་སྣང༌། དེ་བས་ཇེརགས་སུ་སོང་།
དེ་བས་འཐབ་མོར་འགྲོ་བ་ལ་ཚེགས་མེད། དེས་རྟོག་པ་སྐད་ཅིག་མ་ལ་ནང་དུ་ས་བོན་བརླག་
པར་བྱེད་དགོས་ཏེ། དེ་ཡང་ཆགས་སྡང་གང་སྐྱེས་པ་དེ་རང་གི་སེམས་སུ་རྟོགས།
སེམས་དེ་བླ་མའི་བྱིན་རླབས་ཀྱིས་སྐྱེ་མེད་དུ་རྟོགས། སྐྱེ་མེད་དེས་རང་ཡུལ་དུ་ཕན་གནོད་
6

བྱེད་པར་གོ། དེར་རང་སེམས་སྐྱེ་བ་མེད་པ་ལ་སྐྱེ་མེད་ཀྱི་ཕན་གནོད་བྱས་པ་མི་འདུག་པའི་
ངང་དེ་ལ་ལྷན་ནེ་སྡོད་པ་ཡིན། དེ་ནས་ད་རྟོག་པ་ཇི་ལྟར་སྐྱེས་ཀྱང་། རང་སེམས་ཆོས་སྐུའི་
གསལ་འདེབས་སུ་འཆར་བ་དེ་དགའོ་སྙམ་དུ་བསམ། དེས་ཆགས་སྡང་གང་སྐྱེས་ཀྱང་ལམ་
དུ་སློངས་པས། ལག་རྗེས་སུ་དག་སྣང་ཕྱོགས་མེད་དུ་འཆར་བ་ཡིན་ཏེ། ངའི་དག་སྣང་
སྦྱངས་པའི་ལག་རྗེས་དེ་ཁྱེད་ལ་ཤར་ནས།
ང་ལ་མོས་པར་འདུག་པ།
དེས་འབྲུག་ར་
ལུང་ཀུན་ན་བརྟོལ་ནས་མེད་པ་ཡིན་མོད།
དེས་ན་དག་སྣང་ཕྱོགས་མེད་དུ་སྦྱོང་པ་ལས་ཟབ་
པའི་ཆོས་མེད་དེ། དེ་ཡང་དོན་ཅི་ཙམ་དུ་མ་ལུས་པར་གང་ཐོག་ཏུ་བབ་པ་དེ་ལ་འདོར་ལེན་བྱ་
གསུང་༑ ཡང་ཁྱེད་ཀྱིས་བསམ་པ་ལ་ང་ཡིབ་ནས་འདུག་སྙམ་སྟེ། ང་ཡི་འགྲོ་དོན་བསམ་
གྱིས་མི་ཁྱབ་པ་བྱེད་བསྔོ་ནས་ཡོད། ཉན་མཁན་མེད་པའི་བློས་ཆུང་འདིས་བྱེད་པ་རང་ཅི་བྱེད།
བློས་ཆུང་
ངས་འཁོར་བ་མ་སྟོངས་ཀྱི་བར་ལ་འགྲོ་དོན་བྱེད་པར་དམ་བཅས་པ་ཡིན་མོད།
ཚད་དང་མི་ལྡན་པ་འདིས། རང་གཞན་གཉིས་ཀ་ཕུང་། ངོས་ཤེས་པར་ཐག་ཆོད། ཆ་
ཡོད་ནས་བློས་ཆུང་མ་བྱེད་ཅིག་མ་བྱེད་ཅིག་བྱས་ཏེ། བློས་ཆུང་པ་ཐོབ་ཤ་བྱེད་ཀྱི་འདུག །
ང་དེ་ཙམ་མི་སྡོམ་གྱི་བློས་ཆུང་ལས་དཔོན་བྱེད་ན་ཡང་གྱིས་ད་ཚིག་ངན་རེ་མི་ཐེག་པའི་རྟོགས་པ་
མཐོན་པོ་རེ་ཁས་ལེན། འཁོར་དུ་མི་གཅིག་བྱུང་ན་འདི་ངའི་གཡོག་ཏུ་བཀོལ་དགོས།
འདིས་ང་ལ་ཅི་སྟེར་ན་སྙམ་པ་ཡོང་བར་ཐག་ཆོད། ཉན་དུ་མ་འདོད་ན་ཁོང་ནས་ཁོང་ཁྲོ་སྐྱེ།
འབར་ཁ་གཏོང་པར་ཐག་རྦད་ཀྱིས་ཆོད། སྙིང་རྗེ་འབྱོངས། ཞེ་འདོད་ཟད་ན་དེ་འདྲ་གང་
ནས་འོང་། རང་འདོད་མ་ཟད་པའི་འགྲོ་དོན་ཅི་འདྲ་བ་ཅིག་བྱེད། ད་ཁྱེད་རང་ང་ལ་ཉན་ན་
རྟོགས་པ་སྐྱོངས་ལ་སྨོན་ལམ་ཐོབ་དང༌། འགྲོ་དོན་ཡོང་པར་ཐག་ཆོད། ཞེ་ནས་སྙིང་རྗེ་
སྐྱེས་ན། ལྷ་འདྲེའི་འགྲོ་དོན་བྱས་པས་ཆོག་གིས། ལྷ་འདྲེ་མགུ་བ་སླ་ལ་ཕན་ཐོགས་ཆེ།
སླད་ཀྱི་དད་པ་ལོག་དོགས་མེད། འགྲོ་དོན་མཚན་ཉིད་དང་ལྡན་པ་དེ་ལ་ཡོང་། ངས་ནི་
བློས་ཆུང་བདུད་ཀྱིས་ཁྱེར་བ་མང་པོ་མཐོང་ངོ་། །ད་ཧྲིལ་གྱིས་དྲིལ་ན། བདེ་སྡུག་སྐྱོན་
ཡོན༑ ཕན་གནོད་གང་བྱུང་པ་དེའི་སྟེང་དུ་བླང་དོར་མེད་པར་ལྷན་གྱིས་སྡོད། དེ་ཡང་རང་
སེམས་ལ་སྣང་བ་ལས། ཡུལ་དངོས་པོར་མ་གྲུབ་པ་ཡིན། དེ་ལ་ཉམས་སུ་ལེན་ལུགས་ནི་
7

དྲན་པས་མ་ཡེངས་པར་སྐྱོང་སྟེ། གཉེན་པོས་བཟུང་དྲན་སྟོང་ཉིད་དུ་དྲན་པ། རྟོག་ཆོས་
ཡང་དག་རྩོལ་མེད་དུ་དྲན་པ། བློ་འདས་རྒྱུན་དུ་དྲན་པ་བྱ་བ་ཡིན། རྣལ་འབྱོར་བཞི་དང་
སྦྱོར་ན་རྩེ་གཅིག་བཟུང་དྲན་གཙོ་ཆེ། སྤྲོས་བྲལ་དང་པོ་ལ་ཡང་སྐད་ཅིག་དང་པོ་བཟུང་དྲན་དུ་
ཡོང་༑ སྤྲོས་བྲལ་ལ་སྤྱིར་སྟོང་ཉིད་དུ་དྲན་པ་གཙོ་ཆེ། ཆགས་སྡང་སྐྱེས་པ་དང་སྟོང་ཉིད་
དུ་དྲན་ཡོང་སྟེ། སྐྱེས་པའི་དངོས་པོ་དེ་སྟོང་ཉིད་དུ་འགྲོ་དགོས་པས། སྐད་ཅིག་དང་པོ་
དེས་དངོས་པོའི་ས་བོན་བྱེད། རོ་གཅིག་སྒོམ་དུ་ཤར་ནས་རྟོགས་པ་ཡང་དག་གི་དྲན་པ་སྐྱོང་
བ་ཡིན་ནོ། །བློའི་རྩོལ་མེད་ནི་དྲན་པ་ཞེས་བྱ། སྤྲོས་བྲལ་ལ་དངོས་པོ་སྟོང་དགོས་པས།
སྟོང་པའི་ཁ་འཛིན་ཆེ་སྟེ་རྩོལ་བའི་རྣམ་པ་ཡོད། རོ་གཅིག་རྣམ་རྟོག་རང་བསྒོམ་དུ་ཤར་བས་
རྩོལ་བ་མེད། རྟོག་པ་སྟོང་ཉིད་དུ་གསལ་འདེབས་མི་དགོས། རྟོག་པ་རང་སྟོང་པར་
རྟོགས་པ་ལ་ཡང་དག་གི་དྲན་པ་ཞེས་བཏགས་པའོ། །མདོར་ན་རྗེས་ཀྱི་སྣང་བ་སྒྱུ་མ་ལྟ་བུ་
ཙམ་དེ་ཡང་སོང་གི་དོགས་པ་ཡིན། དེ་ཡང་སྟོང་ཉིད་རྒྱུ་འབྲས་སུ་ཤར་བའི་དུས་སུ་ཡང་དག་
གི་དྲན་པ་དགོས། རྒྱུ་འབྲས་སྟོང་ཉིད་དུ་ཤར་བའྀ་དུས་སུ་བློ་འདས་ཀྱི་དྲན་པ་ལ་ཐག་ཉེ།
སྒོམ་མེད་དུ་བློ་འདས་དྲན་པ། དེ་ཡང་སྤྲོས་བྲལ་ཨ་འཐས་ཟིན་ན་འོང་། རོ་གཅིག་གི་དུས་
སུ་སྒྱུ་མའི་སྣང་བ་འཆར་བས་དངོས་པོ་ལ་ཐོག་ཆགས་མེད་པ་འོང་། རྫུ་འཕྲུལ་ལ་ཐོགས་པ་
མེད་པ་འབྱུང༌། ལས་རྒྱུ་འབྲས་ཀྱི་རྟེན་འབྲེལ་ཕྲ་ཞིང་ཕྲ་བ་ནས་མངོན་དུ་གྱུར་བས་ཆོས་ཀྱི་
སྤྱན་ཐོབ། སྒོམ་མེད་ཀྱི་དུས་སུ་བློ་འདས་དྲན་པས་གཟུང་ཡུལ་དུ་སྣང་བ་སྒྱུ་མ་ཙམ་ཡང་མེད།
ཉམས་སུ་ལེན་པའི་དུས་སུ། འདིར་གང་ཤར་གྱི་རྟོག་པ་རང་གི་སེམས་རྩ་ཆད་དུ་བླ་མའི་དྲིན་
གྱི་རྟོགས་པས། དེའི་ངང་ལ་སྐྱོང་པ་ཡིན་ནོ། །རྟོག་པ་བྱུང་ནརང་ངོ་ཤེས་པའི་སྟེང་དུ་
བསྡད་དོ། །དེ་ལྟར་རྒྱུན་དུ་སྐྱོང་བ་ལས་མེད་དོ། །གཟུང་འཛིན་མཁའ་ལྟར་དག་པའི་
སེམས་དེ་ལ་བདག་ཏུ་འཛིན་པ། མི་འདུག་པས་སྦྱིན་པ་ཚང་། དེས་འདྲེའོ། །ཉེས་ལྟུང་
གི་དྲི་མས་མ་གོས་པས་ཚུལ་ཁྲིམས། བདེ་སྡུག་གི་རྟོག་པ་ཟུག་རྔུ་མེད་པས་བཟོད་པ། དེ་
ལ་མ་ཡེངས་པར་གནས་པ་བརྩོན་འགྲུས། མཉམ་རྗེས་མེད་པས་བསམ་གཏན་ཚང་།
འཁྲུལ་པ་མེད་པས་ཤེས་རབ་ཚང་། རོ་སྙོམས་སྐོར་དྲུག་ཀྱང་ཚང་སྟེ། རྟོག་པ་ཆོས་སྐུར་
8

ཤར་བས་རྣམ་རྟོག་ལམ་ཁྱེར། ལྷ་འདྲེའི་བར་ཆད་ལ་འཇིགས་པ་མེད་པས་ལྷ་འདྲེ་ལམ་ཁྱེར།
གང་ཤར་བ་བདེ་བ་ཆེན་པོར་ཤར་བ་སྡུག་བསྔལ་ལམ་ཁྱེར། གང་ལ་ཡང་ཟུག་རྔུ་མེད་པས་ན་
ཚ་ལམ་ཁྱེར་ཡིན། དེ་ལ་མཉམ་རྗེས་མེད་པས་སྐྱེ་འཆིའི་རྟོག་པ་མེད་པ་དེ་ལ་འཆི་བ་ལམ་
ཁྱེར་ཡིན་ནོ། །དེ་ལ་བསྲེ་བ་སྐོར་གསུམ་ཡང་ཚང་སྟེ། བར་དོ་གཉིས་ལ་ལུས་གསུམ་
སྣང་བ་གསུམ་བསྲེ་བ་གསུམ་ཡོད་པ་ལས། སྐྱེ་ཤིའི་བར་དོར་རྣམ་སྨིན་གྱི་ལུས་ལ་བརྟེན་
ནས་འདོད་ཆགས་སེར་སྣ་ལ་སོགས་པ་སྐྱེ་བ་ལ། གོང་གི་ཉམས་ལེན་དེ་བསྐྱངས་པས།
མ་སྤངས་རང་གྲོལ་དུ་སོང་བས། འདོད་ཆགས་དང་ལྷན་ཅིག་སྐྱེས་པའི་ཡེ་ཤེས་འདྲེས།
དེར་སྲིད་པའི་བར་དོ་འཆར་མི་སྲིད། ཤར་ཡང་ཡིད་ཀྱི་ལུས་ལ་བརྟེན་ནས། མིག་སེར་
དང་ཞེ་སྡང་མི་སྐྱེ་བས། ཞེ་སྡང་དང་ཆོས་ཉིད་དུ་འདྲེས། རྟོག་པ་དབང་དུ་འདུས་པས་
གཞན་དབང་དུ་མ་ཤོར་བ་ཡང་ཚང་། མི་དགེ་བའི་སྒོ་མི་འབྱེད་པས་རྟེན་འབྲེལ་ཡང་ཚང་
བའོ༑ །ཟབ་མོ་ཐམས་ཅད་ཀྱི་དོན་ཧྲིལ་གྱིས་དྲིལ་ནས་བསྟན་པ་ཡིན་ནོ་གསུང༌། རྗེ་རྒོད་
ཚང་པའི་གདམས་པ་གནད་ཀྱི་ཐེམ་བུ་ཞེས་བྱ་བ་རྫོགས་སོ།། །།མངྒ་ལཾ་བྷ་ཝནྟུ༎
9